Červeňáková, Elena, poslankyňa NR SR (2019-02-18):
Dobrý večer, vážené pani poslankyne, vážení páni poslanci, vážená pani ministerka, vážení predsedajúci, nedá mi povedať, nepovedať pár slov. Máme tu späť rok 2017. V rámci stimulov od ministerstva školstva bolo viac ako 33,5 mil. eur rozdelených medzi žiadateľov, kde figurovali aj pochybné firmy s nulovými tržbami. Tie sa, mimochodom, ani len nezaoberali vo svojich činnostiach výskumom. V roku 2017 odstúpil bývalý minister školstva Plavčan kvôli škandálu s prerozdeľovaním eurofondov na vedu a výskum. Prečo sa situácia opakuje a opäť pod taktovkou SNS? Ako to, že sa menovaná politická strana nepoučila z predchádzajúceho prúseru? Veď podpora vedy a výskumu je všade inde prioritou. Je to naša budúcnosť. A my s ňou takto opakovane hazardujeme? Odkopírované posudky či hodnotenie s neznámymi ľuďmi, údajné preklepy je vrchol arogancie. Je to výsmech nám ostatným, je to výsmech pre našich občanov, nevyriešil sa Plavčanov škandál a za krátky čas tu máme ďalší. Prostriedky z eurofondov či zo štátneho rozpočtu čerpáme už dlhé roky. Stále sme sa nenaučili využívať ich efektívne, tak aby sa na Slovensku veci posúvali a aby z toho bol celoplošný úžitok? A navyše po tak dlhom čase zistíme, že máme zlé hodnotenie. Ono to vyzerá, ako keby SNS si bola vedomá, že ďalšie obdobie už nemusí byť vo vláde. Nesiahne si už na žiadne ministerstvo, tak na poslednú chvíľu si chce odkrojiť z koláča. Ministerstvo školstva, vedy a výskumu patrí medzi najdôležitejšie, najťažšie a najcitlivejšie rezorty. Akékoľvek zlé kroky môžu na dlhé roky poškodiť proces vzdelávania, narušiť líniu vedy a výskumu. Je to pre mňa nepochopiteľné aj z dôvodu, že pani ministerka profesne pochádza z uvedenej oblasti. Práve ona by mala byť na to citlivá. Je choré, že po dvoch rokoch tu opäť riešime tú istú situáciu. Ako je možné, že Slovensko príde o 100 mil. eur a nenesie za to zodpovednosť žiadna osoba, žiadna nominujúca strana?! Asi je tento celý systém zlý. Prečo s tým nevieme pohnúť? Tu sa teraz deje opak. Pani ministerka sa bráni, akože o nič nejde. Vládne strany sú v kľude. Opozícia, sme tu na to, aby sme upozorňovali na chyby a trvali na ich riešeniach. Pani ministerka sa bráni, 30. januára bola tlačová beseda v pozadí s vedcami a podnikateľmi, s úspešnými uchádzačmi o stimuly, aby povedali, aká je pravda. Mali jej pomôcť vysvetliť, že podpora cez stimuly je potrebná a je v poriadku. Sťažovala sa na atak, škandalizáciu, obvinenia šírené médiami. Podľa nej sú vedci obeťami politizácie, boja sa hlásiť na projekty. Hodnotitelia sa boja hodnotiť. Tí, ktorí dostanú stimuly, sú atakovaní neúspešnými žiadateľmi, sú hneď podozriví. Vedci útočia na vedcov, podnikatelia na podnikateľov. Vysvetľovala, že stimuly sa riadia inými kritériami, ako sú schémy eurofondov. Zdôraznila, že práve ona zaviedla po kauze Plavčan kritériá pri eurofondoch, že firma má mať solídny výskum a vývoj a má mať nejaký obrat a kapacitu, aby vedela projekty implementovať. Upozornila, že verejnosť si zamieňa stimuly a eurofondy. Stimuly sú podľa iných kritérií, podľa zákona. Ten ich určuje. Ide pri nich o to, aby sa podporili startupy, aby vznikali budúce nové aktivity, budúce nové pracovné miesta. Podľa transparentných nastavených kritérií by sa nemali vylúčiť zo súťaže firmy, ktoré nemajú zatiaľ sídla v mramorových budovách alebo v garážoch, garážach. Diskriminovali by sme ich? Stačí, že majú nápad, kreatívne riešenia. My opozícia vyčítame tie budovy a sídla firmy, výšku obratu. Podľa pani ministerky to ani nejde zakomponovať do zákona. Ešte aj nariadenie Európskej komisie stanovuje, že stimuly podporujú malé a stredné podniky. Práve tie si zaslúžia špecifickú podporu. Podľa pani ministerky ide o politický boj a kazí nám to vedecké prostredie. Ešte aj inov..., inovatívne nápady sú zmiešňova..., zosmiešňované mediálne. Tlačová beseda bola vskutku na vysokej odbornej úrovni. Bol detailne vysvetlený proces stimulov, nastavenie, znela tam obrana voči zlým informáciám a ataku, ale niekde musí byť chyba, keďže sa tam dostali firmy ako NaviDate a Neuropower. Ako to nadväzuje na hodnotiteľov? Sama ste reagovali na otázku, či odstúpite, že určite nie na základe toho, že hodnotitelia nevyplnili poriadne nejaké hárky. Priznali ste problém s hodnotením. Čiže hodnotitelia sú nekvalitní alebo sa až tak boja? Strach pomohol k získaniu stimulu pre uvedené dve firmy. Pri nominácii na ministerku školstva povedal predseda Národnej rady pán Danko k vášmu menovaniu toto, citujem: „Snažil som sa nájsť človeka, ktorý dokáže skĺbiť aj tretí sektor, aj názory opozície, aj tejto vládnej koalície, pretože berie ministerstvo ako určitú zodpovednosť k ľuďom a k tejto spoločnosti.“ Je to naozaj tak? Ďakujem.